നാടുകാണി പാതയില് വാഹനങ്ങള് കൂട്ടിയിടിച്ച് സഹോദരങ്ങള് അടക്കം 3 പേര്ക്ക് പരിക്ക് പരപ്പനങ്ങാടി: ഒരേദിശയില് വന്ന രണ്ട് ഇരുചക്ര വാഹനങ്ങളടക്കം നാലു വാഹനങ്ങള് കൂട്ടിയിടിച്ച് മൂന്നുപേര്ക്ക് പരിക്കേറ്റു. നാടുകാണി പരപ്പനങ്ങാടി പാതയില് കുരിക്കള് റോഡിനടുത്ത് ശനിയാഴ്ച ഉച്ചക്ക് 12.30 ഓടെയാണ് അപകടം. പരപ്പനങ്ങാടി സ്വദേശി കാരയില് ഫാന്സി ഷോപ് ഉടമ ബാലചന്ദ്രന് 62വയനാട് മീനങ്ങാടി സ്വദേശികളും സഹോദരങ്ങളുമായ കുറ്റു പുരക്കല് ശിവപ്രസാദിന്റെ മക്കളായ ആനന്ദ് ശിവന് 24,ആദര്ശ് ശിവന് 21എന്നിവര്ക്കാണ് പരിക്കേറ്റത്. ഗാന്ധി ജയന്തി ദിനത്തില് കുരിക്കള് റോഡിനടുത്ത് ബൈക്ക് നിര്ത്തി വഴിയാത്രകാരനോട് സംസാരിച്ചിരിക്കവേ തൊട്ടു പിന്നില് വന്ന മിനി ലോറി അതേ ദിശയില് വന്ന ബൈക്കിനേയും, ഓട്ടോറിക്ഷയേയും ഇടിച്ചു തെറിപ്പിക്കുകയായിരുന്നു. തിരൂര് ഭാഗത്ത് നിന്നും കടലുണ്ടി ഭാഗത്തേക്ക് മത്സ്യം കയറ്റി പോവുകയായിരുന്ന മിനി ലോറിയാണ് അപകടത്തിന് കാരണമായത്. ഇടിയുടെ ആഘാതത്തില് ഓട്ടോറിക്ഷ ദേഹത്തേക്ക് മറിഞ്ഞ് വീണെങ്കിലും ഡ്രൈവറായ കാരയില് ബാലചന്ദ്രന് നിസാര പരിക്കുകളോടെ രക്ഷപെട്ടു. തിരുവനന്തപുരം മാര് ഇവാനിയസ് കോളേജില് നിന്നും പഠനം പൂര്ത്തിയാക്കിയ സര്ട്ടിഫിക്കറ്റ് വാങ്ങി എറണാകുളത്തെ ബന്ധു വീട്ടില് നിന്നും രാവിലെ 6.30 ഓടെ സ്വദേശമായ വയനാട് മീനങ്ങാടിയിലേക്ക് ബൈക്കില് പോകുന്നതിനിടെയാണ് ആദര്ശിനും, ആനന്ദിനും പരിക്കേറ്റത്. കാലിന് സാരമായി പരിക്കേറ്റ ആദര്ശിനെ പരപ്പനങ്ങാടി നഹാസ് ആശുപത്രിയില് അടിയന്തിര ശസ്ത്രക്രിയക്ക് വിധേയനാക്കി .